አምባሳደር መሀሙድ ድሪር ሀሙስ በካይሮ በሚካሄደው የሶስትዮሽ ውይይት ዙሪያ ከግብፅ የውሃ ሀብትና መስኖ ሚኒስትር ጋር ተወያዩ
የፊታችን ሀሙስ ሶስቱ አገራት በታላቁ የኢትዮጵያ ህዳሴ ግድብ ዙሪያ ሲካሄድ የነበረውን ውይይት በካይሮ ይቀጥላሉ።ሀሙስ የሚገናኘው የሶስቱ አገራት የቴክኒክ ኮሚቴ በአገራቱ ስምምነት መሰረት ግድቡ በተተፋሰሱ አገራት ላይ የሚኖረውን ተፅእኖ ለማወቅ የሚደረጉትን ሁለት ጥናቶች የሚያካሂደውን ዓለም አቀፍ አማካሪ ድርጅት ይመርጣል ተብሎ ይጠበቃል።ሶስቱም አገራት እያንዳንዳቸው ሶስት አማካሪ ድርጅቶችን እጩነት የሚያቀርቡ ሲሆን፥ ኮሚቴው ከነዚህ ዘጠኝ ድርጅቶች መካከል አንዱን ይመርጣል።የሚቀጠረው አማካሪ ድርጅት ላለፉት 20  ዓመታት ተመሳሳይ ስራዎችን በመስራት ያለው ልምድ እንደሚፈተሽ እና  በተለይም እንዲህ አይነት ስራዎችን በሰራባቸው ጊዜያት የነበሩት ስነ ምግባሮችም እንደሚጣሩ ተገልጿል።የግብፅ የውሃ ሀብትና  መስኖ ሚኒስትሩ ሆሳም ሞጋዚ እንደተነጋሩትም፥ በዚህኛው የሁለት ቀናት ስብሰባ ኮሚቴው ጥናቱን የሚያካሂድ ድርጅቶች ካልመረጠ ሌሎች ሁለት ሳምንታት የመምረጫ  ጊዜ አለው።የኢትዮጵያ፣ ሱዳንና ግብፅ የውሃ ሚኒስትሮች በቅርቡ በሱዳን ካርቱም ባደረጉት ስብሰባ፥ የታላቁ የኢትዮጵያ ህዳሴ ግድብ በተፋሰሱ አባል ሀገራት ላይ ሊያደርስ ስለሚችለው ተዕፅኖ ሁለት ጥናቶች እንዲካሄዱ ከስምምነት መደረሳቸው ይታወሳል።ከሶስቱ ሀገራት የተውጣጣውና 12 የውሃ ባለሙያዎችን ያካተተ ብሄራዊ ኮሚቴም የመጀመሪያውን ስብስባ በአዲስ አበባ መስከረም 10 2007 አካሂዷል ።ታላቁ የኢትዮጵያ ህዳሴ ግድብ በአሁኑ ወቅት ግንባታው 40 በመቶ መጠናቀቁን የኢፌዴሪ ፕሬዚዳንት ሙላቱ ተሾሙ የህዝብ ተወካዮችና የፌዴሬሽን ምክር ቤቶችን የጋራ ስብሰባ  ሲከፍቱ መናገራቸው ይታወሳል። (ኤፍ.ቢ.ሲ)